තැපැල් ඡන්ද හිමියන්ගෙන් සියයට 75ත් 80 ත් අතර ප්‍රමාණයක් මහ මැතිවරණය වෙනුවෙන් ඊයේ (26) සහ පෙරේදා (25) තැපැල් ඡන්ද සලකුණු කර ඇතැයි මැතිවරණ මහ ලේකම් කාර්යාලය ආරංචි මාර්ග කියයි.සමස්තයක් වශයෙන් ගත් කළ තැපැල් ඡන්ද සලකුණු කිරීම සාමකාමීව පැවැත්වුණු බව සහතික කිරීමේ නිලධාරීන් දිස්ත්‍රික් මැතිවරණ තේරීම් භාර නිලධාරීන්ට දැනුම් දී ඇතැයි ද එම ආරංචි මාර්ග දිනමිණ ට කීය.තැපැල් ඡන්ද සලකුණු කිරීමේ මධ්‍යස්ථාන 15,000 ක් පමණ ක්‍රියාත්මක වූ බවත් එයින් මධ්‍යස්ථාන දහසක් පැෆරල් සංවිධානයේ නිරීක්ෂකයන් ගේ නිරීක්ෂණයට භාජනය වූ බවත් එම සියලු තැන්හි සාමකාමී වාතාවරණයක් පැවැති බවත් එම සංවිධානයේ විධායක අධ්‍යක්ෂ රෝහණ හෙට්ටිආරච්චි මහතා දිනමිණ ට පැවැසීය.තැපැල් ඡන්ද සලකුණු කිරීමේ පළමු වැනි දිනය වූ පෙරේදා සියයට 65 - 70 අතර ප්‍රමාණයක් ඡන්දය පාවිච්චි කර තිබිණි.